
ЧӐВАШ РЕСПУБЛИКИН
САККУНӖ

ЧӐВАШ РЕСПУБЛИКИН ТЕРРИТОРИЙӖНЧЕ 
ХУҪАСӐР ЧӖР ЧУНСЕНЕ ПӐХСА УСРАССИ ҪИНЧЕН

Чӑваш Республикин Патшалӑх Канашӗ
2024 ҫулхи чӳк уйӑхӗн 21-мӗшӗнче
йышӑннӑ

1 статья. Ҫак Саккун йӗркелекен ыйтусем
Ҫак Саккун Чӑваш Республикин территорийӗнче хуҫасӑр чӗр чунсене пӑхса усранӑ чухне граждансен хӑрушсӑрлӑхӗпе ытти прависене тата саккунлӑ интересӗсене тивӗҫтерес тӗллевпе Федерацин "Чӗр чунсене яваплӑн пӑхса усрасси ҫинчен тата Раҫҫей Федерацийӗн уйрӑм саккунӗсен акчӗсене улшӑнусем кӗртесси ҫинчен" 2018 ҫулхи раштав уйӑхӗн 27-мӗшӗнчи 498-ФЗ №-лӗ саккунӗпе килӗшӳллӗн (малалла – Федераци саккунӗ) Чӑваш Республикин территорийӗнче хуҫасӑр чӗр чунсене пӑхса усрамалли йӗркене тата ҫавнашкал ӗҫ-хӗле пурнӑҫланӑ чухнехи мероприятисен переченьне палӑртать.

2 статья. Ҫак Саккунра усӑ куракан тӗп ӑнлавсем
1. Ҫак Саккун тӗллевӗсем валли ҫак тӗп ӑнлавсемпе усӑ кураҫҫӗ:
1) сӑлтавсӑр агрессилӗх кӑтартакан хуҫасӑр чӗр чунсем – ытти чӗр чун е этем тӗлӗшпе ытти чӗр чуна е тата этем пурнӑҫне, сывлӑхне, пурлӑхне 
сиен кӳресси патне илсе пынӑ е тата сиен кӳрес хӑрушлӑх кӑларса тӑратнӑ 
е этем сывлӑхне сиен кӳмесӗр амантнӑ чухне палӑрнӑ, ытти чӗр чун тыткаларӑшӗпе е тата чӗр чуна е унӑн ҫурисене сиен кӳрес хӑрушлӑх кӑларса тӑратакан е тата сиен кӳрекен ӗҫсемпе, ҫав шутра этем чӗр чуна тытассипе ҫыхӑннӑ ӗҫсемпе хускатман агрессилӗх кӑтартакан хуҫасӑр чӗр чунсем;
2) пурӑнайман чӗр чун – сиплеме май ҫук йывӑр чирлӗ е чӗр чун пурнӑҫӗпе килӗшсе тӑман йывӑр суран хыҫҫӑн сывалма пултарайман (ҫавнашкал чир е суран пуррине ветеринари енӗпе ӗҫлекен специалист тӗрӗслесе палӑртнӑ) хуҫасӑр чӗр чун;
3) ҫухалнӑ чӗр чунсем – чӗр чунсен хуҫисем ҫинчен мӑйкӑчсем ҫинче е ытти япаласем ҫинче (илӗнмен е ҫуса кайман паллӑсем (биркӑсем), электронлӑ идентификаци чипӗсем (малалла – ҫӗлесе хунӑ микрочипсем), информаци табличкисем тата ыт. те) сведенисем пур хуҫасӑр чӗр чунсем;
4) хуҫасӑр чӗр чунсене пӑхса усрассипе ҫыхӑннӑ экстраординарлӑ лару-тӑру (малалла ҫавӑн пекех – экстраординарлӑ лару-тӑру) – Чӑваш Республикин муниципаллӑ пӗрлӗхӗн территорийӗнче хуҫасӑр чӗр чунсене пӑхса усранӑ чухне ҫак Саккунӑн 3 статйин 3-мӗш пайӗн 1–3-мӗш пункчӗсемпе пӑхса хӑварнӑ мероприятисене пурнӑҫлани граждансене тата обществӑна хӑрушсӑрлӑхпа кирлӗ шайра тивӗҫтерменнипе пулса тухнӑ лару-тӑру.
2. Ҫак Саккунра усӑ куракан ытти ӑнлавсемпе Федераци саккунӗпе палӑртнӑ пӗлтерӗшпе усӑ кураҫҫӗ.

3 статья.	Чӑваш Республикин территорийӗнче хуҫасӑр чӗр чунсене пӑхса усранӑ чухне пурнӑҫламалли мероприятисем
1. Чӑваш Республикин территорийӗнче хуҫасӑр чӗр чунсене пӑхса усранӑ чухне пурнӑҫламалли мероприятисене Раҫҫей Федерацийӗн саккунӗсемпе, ҫак Саккунпа, Чӑваш Республикин "Чӑваш Республикинче вырӑнти хӑй тытӑмлӑх органӗсене патшалӑхӑн уйрӑм полномочийӗсене парасси ҫинчен" 2006 ҫулхи чӳк уйӑхӗн 30-мӗшӗнчи 55 №-лӗ саккунӗпе (малалла – Чӑваш Республикин "Чӑваш Республикинче вырӑнти хӑй тытӑмлӑх органӗсене патшалӑхӑн уйрӑм полномочийӗсене парасси ҫинчен" саккунӗ) тата Чӑваш Республикин ытти нормативлӑ право акчӗсемпе килӗшӳллӗн пурнӑҫлаҫҫӗ.
2. Чӑваш Республикин территорийӗнче хуҫасӑр чӗр чунсене пӑхса усранӑ чухне пурнӑҫламалли мероприятисене Чӑваш Республикин "Чӑваш Республикинче вырӑнти хӑй тытӑмлӑх органӗсене патшалӑхӑн уйрӑм полномочийӗсене парасси ҫинчен" саккунӗпе муниципаллӑ округсен тата хула округӗсен территорийӗсенче хуҫасӑр чӗр чунсене пӑхса усранӑ чухне пурнӑҫламалли мероприятисене йӗркелес ӗҫе Чӑваш Республикин патшалӑх полномочийӗсене пурнӑҫлама панӑ муниципаллӑ округсен тата хула округӗсен вырӑнти хӑй тытӑмлӑх органӗсем (малалла – вырӑнти хӑй тытӑмлӑхӑн полномочиллӗ органӗсем) тӑваҫҫӗ.
3. Чӑваш Республикин территорийӗнче хуҫасӑр чӗр чунсене пӑхса усранӑ чухне пурнӑҫламалли мероприятисен шутне ҫаксем кӗреҫҫӗ:
1) хуҫасӑр чӗр чунсене тытасси, ҫав шутра вӗсене турттарса каясси тата вӑхӑтлӑх тытмалли пунктсене (малалла – вӑхӑтлӑх тытмалли пунктсем) парасси;
2) хуҫасӑр чӗр чунсене вӑхӑтлӑх тытмалли пунктсенче пӑхса усрасси;
3) хуҫасӑр чӗр чунсене вӑхӑтлӑх тытмалли пунктсенчен кӑларса ярасси;
4) ҫак Саккунӑн 8 статйипе килӗшӳллӗн лару-тӑру экстраординарлӑ пулни ҫинчен калакан йышӑнӑва тӑвасси.
4. Чӑваш Республикин территорийӗнче хуҫасӑр чӗр чунсене пӑхса усранӑ чухне ҫак статьян 3-мӗш пайӗн 1–3-мӗш пункчӗсенче пӑхса хӑварнӑ мероприятисене пурнӑҫлама Раҫҫей Федерацийӗн патшалӑх тата муниципалитет нушисем валли таварсем, ӗҫсем, пулӑшу ӗҫӗсем туянас сферӑри контракт тытӑмӗ ҫинчен калакан саккунӗсемпе пӑхса хӑварнӑ требованисемпе килӗшӳллӗн юридически сӑпатсене тата уйрӑм предпринимательсене (малалла – мероприятисене пурнӑҫлакансем) явӑҫтараҫҫӗ.
Мероприятисене пурнӑҫлакансем ҫинчен калакан информацие вырӑнти хӑй тытӑмлӑхӑн полномочиллӗ органӗн "Интернет" информаципе телекоммуникаци сетӗнчи (малалла – "Интернет" сеть) официаллӑ сайтне мероприятисене пурнӑҫлакансен ячӗсене тата вӗсемпе ҫыхӑнмалли даннӑйсене кӑтартса вырнаҫтараҫҫӗ.
5. Мероприятисене пурнӑҫлакансем вырӑнти хӑй тытӑмлӑхӑн полномочиллӗ органне Чӑваш Республикин территорийӗнче хуҫасӑр чӗр чунсене пӑхса усранӑ чухне пурнӑҫламалли ҫак статьян 3-мӗш пайӗн 1–3-мӗш пункчӗсенче пӑхса хӑварнӑ мероприятисене пурнӑҫланин калӑпӑшӗ ҫинчен калакан сведенисене кварталсерен отчетлӑ квартал хыҫҫӑнхи уйӑхӑн пиллӗкмӗш числинчен кая юлмасӑр (IV кварталшӑн – иртсе пыракан ҫулӑн раштав уйӑхӗн 10-мӗшӗнчен кая юлмасӑр) тӑратаҫҫӗ.
6. Чӑваш Республикин республика бюджетӗнчен муниципаллӑ округсен тата хула округӗсен бюджечӗсене муниципаллӑ округсен тата хула округӗсен территорийӗсенче хуҫасӑр чӗр чунсене пӑхса усранӑ чухне пурнӑҫламалли мероприятисене йӗркелес енӗпе Чӑваш Республикин патшалӑх полномочийӗсене пурнӑҫлама уйӑрса паракан субвенцисен калӑпӑшне черетлӗ финанс ҫулӗ валли расчет тума вырӑнти хӑй тытӑмлӑхӑн полномочиллӗ органӗсем иртсе пыракан ҫулӑн утӑ уйӑхӗн 1-мӗшӗччен ветеринари енӗпе полномочиллӗ Чӑваш Республикин ӗҫ тӑвакан органне (малалла – Чӑваш Республикин ӗҫ тӑвакан полномочиллӗ органӗ) ҫирӗплетнӗ формӑпа Чӑваш Республикин муниципаллӑ пӗрлӗхӗн территорийӗнче хуҫасӑр чӗр чунсен шучӗ ҫинчен информаци тӑратаҫҫӗ.
Информаци пухас ӗҫе вырӑнти хӑй тытӑмлӑхӑн полномочиллӗ органӗ Чӑваш Республикин муниципаллӑ пӗрлӗхӗн территорийӗ тӑрӑх транспортпа ҫаврӑнса (утса ҫаврӑнса) тӑвать, ун чухне хуҫасӑр чӗр чунсене куҫпа курнӑ тӑрӑх шута илеҫҫӗ. Территори тӑрӑх ҫавнашкал транспортпа ҫаврӑнса (утса ҫаврӑнса) ҫӳрес ӗҫе хуҫасӑр чӗр чунсене шутласа тухма пулӑшма пултаракан обществӑлла организацисен представителӗсене тата волонтерсене (доброволецсене) хутшӑнтарма пултараҫҫӗ.

4 статья. Хуҫасӑр чӗр чунсене тытасси
1. Вырӑнти хӑй тытӑмлӑхӑн полномочиллӗ органне физически сӑпатсенчен е юридически сӑпатсенчен хуҫасӑр чӗр чунсене тытмалли ҫинчен калакан ҫырусем килни, ҫавӑн пекех вырӑнти хӑй тытӑмлӑхӑн полномочиллӗ органӗ Чӑваш Республикин муниципаллӑ пӗрлӗх территорийӗнче хуҫасӑр чӗр чунсене тупса палӑртас тӗллевпе ирттернӗ мероприятисем хуҫасӑр чӗр чунсене тытмалли сӑлтавсем пулаҫҫӗ. 
2. Хуҫасӑр чӗр чунсене тытнӑ чухне ҫак требованисене пӑхӑнмалла:
1) илӗнмен е ҫуса кайман паллӑсемлӗ (биркӑсемлӗ) стерилизаци тунӑ хуҫасӑр чӗр чунсене, пурӑнайман чӗр чунсемсӗр тата сӑлтавсӑр агрессилӗх кӑтартакан хуҫасӑр чӗр чунсемсӗр пуҫне, тытма юрамасть;
2) ҫак Саккунӑн 8 статйипе килӗшӳллӗн лару-тӑрӑва экстраординарлӑ пулни ҫинчен калакан йышӑнӑва тунӑ тӗслӗхре илӗнмен е ҫуса кайман паллӑсемлӗ (биркӑсемлӗ) стерилизаци тунӑ хуҫасӑр чӗр чунсене тытма юрамасть, ҫаксемсӗр пуҫне:
пурӑнайман чӗр чунсемсӗр;
сӑлтавсӑр агрессилӗх кӑтартакан хуҫасӑр чӗр чунсемсӗр, виҫӗ е ытларах чӗр чунлӑ кӗтӳри хуҫасӑр е хуҫисем паллӑ мар йытӑсемсӗр, хӑрушӑ пулма пултаракан хуҫасӑр е хуҫисем паллӑ мар йытӑсемсӗр, Федераци саккунӗн 18 статйин 61-мӗш пайӗпе килӗшӳллӗн палӑртнӑ вырӑнсенче тытнӑ, хуҫасӑр е хуҫисем паллӑ мар йытӑсемсӗр (малалла ҫавӑн пекех – обществӑшӑн хӑрушлӑх кӑларса тӑратакан чӗр чунсем); 
3) чӗр чунсене амантма, суранлатма тата вӗлерме пултаракан япаласемпе, эмел хатӗрӗсемпе, меслетсемпе, техника хатӗрӗсемпе усӑ курма юрамасть;
4) хуҫасӑр чӗр чунсене тытнӑ чухне мероприятисене пурнӑҫлакансем ҫав чӗр чунсен пурнӑҫӗпе сывлӑхӗшӗн явап тытаҫҫӗ;
5) хуҫасӑр чӗр чунсене тытнӑ чухне мероприятисене пурнӑҫлакансем вырӑнти хӑй тытӑмлӑхӑн полномочиллӗ органне пурнӑҫланӑ мероприятисен калӑпӑшӗ ҫинчен сведенисем тӑратма тивӗҫ;
6) хуҫасӑр чӗр чунсене вӑхӑтлӑх тытмалли пункта турттарса каяс ӗҫе хуҫасӑр чӗр чунсене амантмалла мар е вӗлермелле мар майсемпе тумалла;
7) хуҫасӑр чӗр чунсене тытнӑ чухне мероприятисене пурнӑҫлакансем хуҫасӑр чӗр чуна мӗнле тытнине видео ӳкереҫҫӗ (техника енчен май пулсан) тата ӑна вырӑнти хӑй тытӑмлӑхӑн полномочиллӗ органӗ ыйтсан тӳлевсӗр тӑратаҫҫӗ. 
3. Хуҫасӑр чӗр чунсене (чӗр чунсем обществӑшӑн хӑрушлӑх кӑларса тӑратнӑ тӗслӗхсемсӗр пуҫне) ачасем умӗнче тытма юрамасть.
4. Хуҫасӑр чӗр чунсене тытмалли йӗркене, ҫавӑн пекех хуҫасӑр чӗр чунсене тытнӑ хыҫҫӑн турттарса каймалли условисем енӗпе лартакан требованисене Чӑваш Республикин ӗҫ тӑвакан полномочиллӗ органӗ Федераци саккунӗн тата ҫак Саккунӑн положенийӗсене шута илсе палӑртать.

5 статья. Вӑхӑтлӑх тытмалли пунктсем
1. Вӑхӑтлӑх тытмалли пунктсем патшалӑхӑн, муниципалитетӑн, ҫавӑн пекех уйрӑм ҫыннӑн пулма пултараҫҫӗ.
2. Вӑхӑтлӑх тытмалли пунктсене юридически сӑпатсем е уйрӑм предпринимательсем ҫак Саккунпа килӗшӳллӗн тытнӑ хуҫасӑр чӗр чунсене кӗске вӑхӑт хушши тытас тӗллевпе Чӑваш Республикин территорийӗнче вырнаҫнӑ, ҫав тӗллевсем валли палӑртса хунӑ ҫуртсенче, хуралтӑсенче тата сооруженисенче туса хураҫҫӗ.
3. Вӑхӑтлӑх тытмалли пунктсене чӗр чунсем валли тунӑ приютсен никӗсӗ ҫинче вӑхӑтлӑх тытмалли пунктсенче тата чӗр чунсем валли тунӑ приютсенче хуҫасӑр чӗр чунсене уйрӑм тытассине тата учета илессине тивӗҫтереҫҫӗ пулсан йӗркелеме пултараҫҫӗ.
4. Вӑхӑтлӑх тытмалли пунктсене вырнаҫтармалли тата йӗркене кӗртмелли, вӗсен ӗҫ-хӗлне йӗркелемелли требованисене Чӑваш Республикин Министрсен Кабинечӗ ҫак Саккунӑн положенийӗсене шута илсе палӑртать.
5. Вӑхӑтлӑх тытмалли пунктсен хуҫисен тата вӗсен полномочиллӗ ҫыннисен чӗр чунсене тытмалли Федераци саккунӗпе палӑртнӑ пӗтӗмӗшле требованисене, ҫавӑн пекех хуҫасӑр чӗр чунсене пӑхса усрас тӗлӗшпе ҫак Саккунпа, Чӑваш Республикин ытти нормативлӑ право акчӗсемпе ҫирӗплетнӗ требованисене пӑхӑнмалла.

6 статья.	Вӑхӑтлӑх тытмалли пунктсенче хуҫасӑр чӗр чунсене тытасси
1. Вӑхӑтлӑх тытмалли пунктсене илсе пынӑ чӗр чунсем тӗлӗшпе ҫак статьян положенийӗсене шута илсе ҫак ӗҫсене тумалла:
1) клиника тӗрӗслевӗ тата вакцинаци;
2) учета илесси;
3) карантина лартасси;
4) ҫак статьян 8-мӗш пайӗпе пӑхса хӑварнӑ тӗслӗхре сӑлтавсӑр агрессилӗх пуррине (ҫуккине) ҫирӗплетсе парасси;
5) стерилизаци тата маркировка тӑвасси.
2. Хуҫасӑр чӗр чунсене вӑхӑтлӑх тытмалли пунктсене илсе килнӗ кун вӗсене клиника тӗрӗслевӗ туса хуҫасӑр чӗр чунсен чирӗсен паллисене тата (е) суранӗсене, ҫав шутра пурӑнайман чӗр чунсене, тупса палӑртас тӗллевпе илсе килнӗ хуҫасӑр чӗр чунсен малтанхи тӗрӗслевне тӑваҫҫӗ тата сывлӑхне хак параҫҫӗ.
Хуҫасӑр чӗр чунсене, пурӑнайман чӗр чунсемсӗр пуҫне, урнине хирӗҫ тӑвакан вакцинацие вӑхӑтлӑх тытмалли пунктсене илсе килнӗ кун тӑваҫҫӗ.
3. Вӑхӑтлӑх тытмалли пунктсене илсе килнӗ хуҫасӑр чӗр чунсене вӑхӑтлӑх тытмалли пунктсене илсе килнӗ кун куҫпа пӑхса курнӑ паллӑсем (тӗсӗ, аҫа е ама пулни, ӑрачӗ (палӑртма май килсен), ятарлӑ паллӑсем (пур пулсан) тӑрӑх учета тӑратаҫҫӗ.
4. Вӑхӑтлӑх тытмалли пунктсен хуҫисем е вӗсем полномочи панӑ ҫынсем "Интернет" сетьри хӑйсен сайтӗнче вӑхӑтлӑх тытмалли пунктсенче тытакан хуҫасӑр чӗр чунсем ҫинчен сведенисем (сӑн ӳкерчӗк, кӗскен ҫырса кӑтартни, шыраса тупнӑ кун тата вырӑн тата ытти хушма сведенисем) вӗсене вӑхӑтлӑх тытмалли пункта илсе килнӗ кунран пуҫласа календарлӑ виҫӗ кунран кая юлмасӑр вырнаҫтарассине тивӗҫтереҫҫӗ.
Вӑхӑтлӑх тытмалли пунктсенче ҫухалнӑ чӗр чунсем ҫинчен хуҫисене пӗлтерме май паракан даннӑйсем пулсан вӑхӑтлӑх тытмалли пунктсен хуҫисем тата вӗсем полномочи панӑ ҫынсем ҫухалнӑ чӗр чунсен хуҫисене ҫав чӗр чунсене вӑхӑтлӑх тытмалли пунктсене илсе килни ҫинчен кирек хӑш мелпе пӗлтерессине тивӗҫтереҫҫӗ. Ҫухалнӑ чӗр чунсен хуҫисене пӗлтерес ӗҫе ҫухалнӑ чӗр чунсене вӑхӑтлӑх тытмалли пунктсене илсе килнӗ кунран пуҫласа календарлӑ виҫӗ кун хушшинче тӑваҫҫӗ.
5. Вӑхӑтлӑх тытмалли пунктсене илсе килнӗ хуҫасӑр чӗр чунсене, ҫак статьян 6-мӗш пункчӗпе пӑхса хӑварнӑ тӗслӗхсӗр пуҫне, ҫак ушкӑнсене пайлаҫҫӗ:
1) ҫухалнӑ чӗр чунсем, вӗсен хуҫисем вӑхӑтлӑх тытмалли пунктсене ҫухалнӑ чӗр чунсене илсе килнӗ кунран пуҫласа календарлӑ вунӑ кун хушшинче ҫавнашкал пунктсене килнӗ, вӗсене тивӗҫлӗ чӗр чунсене парса янине ҫырса ҫирӗплетнӗ тата асӑрхава чӑннипех ҫӗнӗрен тыттӑннӑ; 
2) ҫухалнӑ чӗр чунсен хуҫисем вӑхӑтлӑх тытмалли пунктсене ҫухалнӑ чӗр чунсене илсе килнӗ кунран пуҫласа календарлӑ вунӑ кун хушшинче ҫавнашкал пунктсене килменнине пула е вӗсене ҫухалнӑ чӗр чунсем вӑхӑтлӑх тытмалли пунктсенче пулнине пӗлтерме май пулманнине пула парса яман ҫухалнӑ чӗр чунсем;
3) мӑйкӑчсем ҫинче е ытти япаласем ҫинче илӗнмен е ҫуса кайман паллӑсем (биркӑсем), ҫӗлесе хунӑ микрочипсем, табличкӑсем тата ытти япаласем ҫинче чӗр чунсен хуҫисем ҫинчен калакан сведенисемсӗр чӗр чунсем (сӑлтавсӑр агрессилӗх кӑтартакан хуҫасӑр чӗр чунсем тата пурӑнайман чӗр чунсемсӗр пуҫне);
4) сӑлтавсӑр агрессилӗх кӑтартакан, ҫав шутра стерилизаци тунӑ тата (е) илӗнмен е ҫуса кайман паллӑсемлӗ (биркӑсемлӗ), ҫӗлесе хунӑ микрочипсемлӗ чӗр чунсем;
5) пурӑнайман чӗр чунсем.
6. Ҫак Саккунӑн 8 статйипе килӗшӳллӗн лару-тӑру экстраординарлӑ пулни ҫинчен калакан йышӑнӑва тунӑ тӗслӗхре хуҫасӑр чӗр чунсене пӑхса усрассипе ҫыхӑннӑ экстраординарлӑ лару-тӑру сиксе тухнӑ территоринче экстраординарлӑ лару-тӑру вӑйра тӑнӑ тапхӑрта тытнӑ, вӑхӑтлӑх тытмалли пунктсене илсе пынӑ хуҫасӑр чӗр чунсене ҫак ушкӑнсем ҫине пайлаҫҫӗ:
1) ҫухалнӑ чӗр чунсем, вӗсен хуҫисем вӑхӑтлӑх тытмалли пунктсене ҫухалнӑ чӗр чунсене илсе килнӗ кунран пуҫласа календарлӑ вунӑ кун хушшинче ҫавнашкал пунктсене килнӗ, вӗсене тивӗҫлӗ чӗр чунсене парса янине ҫырса ҫирӗплетнӗ тата асӑрхава чӑннипех ҫӗнӗрен тыттӑннӑ; 
2) ҫухалнӑ чӗр чунсен хуҫисем вӑхӑтлӑх тытмалли пунктсене ҫухалнӑ чӗр чунсене илсе килнӗ кунран пуҫласа календарлӑ вунӑ кун хушшинче ҫавнашкал пунктсене килменнине пула е вӗсене ҫухалнӑ чӗр чунсене вӑхӑтлӑх тытмалли пунктсенче пулнине пӗлтерме май пулманнине пула парса яман ҫухалнӑ чӗр чунсем;
3) мӑйкӑчсем ҫинче е ытти япаласем ҫинче илӗнмен е ҫуса кайман паллӑсем (биркӑсем), ҫӗлесе хунӑ микрочипсем, табличкӑсем тата ытти япаласем ҫинче чӗр чунсен хуҫисем ҫинчен калакан сведенисемсӗр чӗр чунсем (обществӑшӑн хӑрушлӑх кӑларса тӑратакан чӗр чунсем тата пурӑнайман чӗр чунсемсӗр пуҫне);
4) обществӑшӑн хӑрушлӑх кӑларса тӑратакан, ҫав шутра стерилизаци тунӑ тата (е) илӗнмен е ҫуса кайман паллӑсемлӗ (биркӑсемлӗ), ҫӗлесе хунӑ микрочипсемлӗ чӗр чунсем;
5) пурӑнайман чӗр чунсем.
7. Хуҫасӑр чӗр чунсене, ҫак статьян 5-мӗш пайӗн 5-мӗш пунктӗнче тата 6-мӗш пайӗн 5-мӗш пунктӗнче кӑтартнӑ чӗр чунсемсӗр пуҫне, карантина лартас ӗҫе хуҫасӑр чӗр чунсене вӑхӑтлӑх тытмалли пункта илсе пынӑ кунран пуҫласа календарлӑ вунӑ кун хушшинче, Раҫҫей Федерацийӗн саккунӗсемпе урӑххине пӑхса хӑварман пулсан, пурнӑҫлаҫҫӗ.
8. Сӑлтавсӑр агрессилӗх паллисемлӗ хуҫасӑр чӗр чунсем тӗлӗшпе карантин вӑхӑчӗ вӗҫленнӗ кунран пуҫласа виҫӗ ӗҫ кунӗнчен ытла мар вӑхӑтра ҫавнашкал чӗр чунсен сӑлтавсӑр агрессилӗх палӑрнине (палӑрманнине) Чӑваш Республикин ӗҫ тӑвакан полномочиллӗ органӗ палӑртнӑ йӗркепе ӗнентерсе ҫирӗплетеҫҫӗ.
9. Карантин вӑхӑчӗ вӗҫленнӗ кунран пуҫласа календарлӑ вунӑ кунран кая мар вӑхӑтра хуҫасӑр чӗр чунсене, ҫак пайпа пӑхса хӑварнӑ тӗслӗхсемсӗр пуҫне, стерилизаци тумалла.
Ҫак статьян 5-мӗш пайӗн 1-мӗш пунктӗнче тата 6-мӗш пайӗн 1-мӗш пунктӗнче кӑтартнӑ ҫухалнӑ чӗр чунсене стерилизаци тумаҫҫӗ.
Обществӑшӑн хӑрушлӑх кӑларса тӑратакан чӗр чунсене вӑхӑтлӑх тытмалли пунктран ҫак Саккунӑн 7 статйипе килӗшӳллӗн кӑларнӑ чухне ҫавнашкал чӗр чунсене ҫӗнӗ хуҫасене панӑ кун стерилизаци тӑваҫҫӗ.
Хуҫасӑр чӗр чунсене ветеринари енӗпе ӗҫлекен специалистсем вӑхӑтлӑх тытмалли пунктсенче стерилизаци тӑваҫҫӗ, е тата ҫавнашкал чӗр чунсене стерилизаци тума ветеринари организацийӗсене яраҫҫӗ.
Ҫак пайпа пӑхса хӑварнӑ тӗслӗхсемсӗр пуҫне хуҫасӑр чӗр чунсене вӑхӑтлӑх тытмалли пунктран ҫак Саккунӑн 7 статйипе килӗшӳллӗн кӑларнӑ кун илӗнмен е ҫуса кайман паллӑсемпе (биркӑсемпе) тата ҫӗлесе хунӑ микрочипсемпе усӑ курнипе пӗрле маркировка тӑваҫҫӗ.
Вӑхӑтлӑх тытмалли пунктран ҫак Саккунӑн 7 статйипе килӗшӳллӗн кӑларнӑ тӗслӗхре обществӑшӑн хӑрушлӑх кӑларса тӑратакан чӗр чунсене ҫавнашкал чӗр чунсене ҫӗнӗ хуҫасене панӑ кун маркировка тӑваҫҫӗ.
Ҫӗлесе хунӑ микрочипсене усӑ курса маркировка тунӑ хуҫасӑр чӗр чунсене тепӗр хут чипламаҫҫӗ.
Вӑхӑтлӑх тытмалли пунктсенчен хуҫасӑр чӗр чунсене хуҫисене тавӑрса панипе е ҫӗнӗ хуҫасене парса янипе кӑлармалли, ҫавӑн пекех ҫавнашкал чӗр чунсене уйӑрса илме май паракан илӗнмен е ҫуса кайман паллӑсемлӗ (биркӑсемлӗ) тытнӑ хуҫасӑр чӗр чунсене илӗнмен е ҫуса кайман паллӑсемпе (биркӑсемпе) усӑ курса маркировка тумаҫҫӗ. Ҫак статьян 5-мӗш пайӗн 1-мӗш пунктӗнче тата 6-мӗш пайӗн 1-мӗш пунктӗнче кӑтартнӑ ҫухалнӑ чӗр чунсене ҫӗлесе хунӑ микрочипсемпе усӑ курса маркировка тумаҫҫӗ.
Маркировка тумалли хатӗрсен тулаш енчен витӗм кӳнисене, ҫав шутра температура 40°C сивӗрен пуҫласа 45°C ӑшӑччен улшӑннине, чӑтмалла тата вӗсем чӗр чунсен сывлӑхӗшӗн сиенлӗ пулмалла мар.
10. Вӑхӑтлӑх тытмалли пунктсенче ӑрачӗ тата ама е аҫа пулни тӑрӑх хуҫасӑр чӗр чунсене, чирсен паллисемлӗ тата (е) сурансемлӗ чӗр чунсене, ҫавӑн пекех сӑлтавсӑр агрессилӗх кӑтартакан хуҫасӑр чӗр чунсене уйрӑм тытса тӑрассине тивӗҫтереҫҫӗ.
11. Хуҫасӑр чӗр чунсене вӑхӑтлӑх тытмалли пунктсенче тытмалли чи пысӑк срок вӗсене вӑхӑтлӑх тытмалли пункта илсе килнӗ кунран пуҫласа календарлӑ 30 кунран ытла пулма пултараймасть.
12. Пурӑнайман чӗр чунсемсӗр, сӑлтавсӑр агрессилӗх кӑтартакан чӗр чунсемсӗр, ҫавӑн пекех ҫак Саккунӑн 8 статйипе килӗшӳллӗн лару-тӑру экстраординарлӑ пулни ҫинчен калакан йышӑнӑва тунӑ тӗслӗхре лару-тӑру экстраординарлӑ пулни ҫинчен калакан йышӑнӑва тунӑ Чӑваш Республикин муниципаллӑ пӗрлӗхӗн территорийӗнче тытнӑ обществӑшӑн хӑрушлӑх кӑларса тӑратакан чӗр чунсемсӗр пуҫне вӑхӑтлӑх тытакан пунктсенче хуҫасӑр чӗр чунсене вӗлерме юрамасть.
Ветеринари енӗпе ӗҫлекен специалист чӗр чунӑн сиплеме май ҫук йывӑр чир пуррине е чӗр чун пурнӑҫӗпе килӗшсе тӑман йывӑр суран хыҫҫӑн сыватма май ҫуккине ҫирӗплетни пур пулсан пурӑнайман чӗр чунсен асапне чармалла чухне ҫавнашкал чӗр чунсене ветеринари енӗпе ӗҫлекен специалист клиника тӗрӗслевӗ тунӑ хыҫҫӑн вӑраха ямасӑр вӗлереҫҫӗ.
Сӑлтавсӑр агрессилӗх кӑтартакан хуҫасӑр чӗр чунсене ҫак Саккунӑн 
8 статйипе килӗшӳллӗн лару-тӑру экстраординарлӑ пулни ҫинчен калакан йышӑнӑва тунӑ тӗслӗхре лару-тӑру экстраординарлӑ пулни ҫинчен калакан йышӑнӑва тунӑ Чӑваш Республикин муниципаллӑ пӗрлӗхӗн территорийӗнче тытнӑ обществӑшӑн хӑрушлӑх кӑларса тӑратакан чӗр чунсене малтан пурӑннӑ вырӑна кайса ямаҫҫӗ тата ҫак Саккунӑн 7 статйипе килӗшӳллӗн ҫавнашкал чӗр чунсене вӑхӑтлӑх тытмалли пунктсенчен хуҫасӑр чӗр чунсене тытса тӑмалли ҫак статьян 11-мӗш пайӗнче кӑтартнӑ чи пысӑк срок иртсен кӑларса ямалли мероприятисене тума май пулмасан вӗлереҫҫӗ.
Чӗр чунсене вӗлерес ӗҫе ветеринари енӗпе ӗҫлекен специалист хӑвӑрт тата ыраттармалла мар гуманлӑ меслетсемпе тӑвать. Вӗлернӗ чухне чӗр чуна малтан эмел парса ӑнсӑр тумалла. 
13. Биологи каяшӗсене тыткалас ӗҫе Раҫҫей Федерацийӗн саккунӗсемпе килӗшӳллӗн пурнӑҫлаҫҫӗ.

7 статья.	Вӑхӑтлӑх тытмалли пунктсенчен хуҫасӑр чӗр чунсене кӑларса ярасси
1. Ҫак Саккунӑн 6 статйин 5-мӗш пайӗн 1-мӗш пунктӗнче тата 6-мӗш пайӗн 1-мӗш пунктӗнче кӑтартнӑ ҫухалнӑ чӗр чунсене вӑхӑтлӑх тытакан пунктсенчен малтанхи хуҫисене тавӑрса парса кӑларса яраҫҫӗ.
2. Ҫак Саккунӑн 6 статйин 5-мӗш пайӗн 2-мӗш пунктӗнче тата 6-мӗш пайӗн 2-мӗш пунктӗнче кӑтартнӑ ҫухалнӑ чӗр чунсене вӑхӑтлӑх тытакан пунктсенчен ҫӗнӗ хуҫасене е чӗр чунсем валли тунӑ приютсене парса кӑларса яраҫҫӗ.
3. Федераци саккунӗн 18 статйин 61-мӗш пайӗпе килӗшӳллӗн палӑртнӑ вырӑнсенче тытнӑ хуҫасӑр е хуҫисем паллӑ мар йытӑсемсӗр пуҫне ҫак Саккунӑн 6 статйин 5-мӗш пайӗн 3-мӗш пунктӗнче кӑтартнӑ хуҫасӑр чӗр чунсене вӑхӑтлӑх тытакан пунктсенчен ҫавнашкал чӗр чунсене ҫӗнӗ хуҫасене е чӗр чунсем валли тунӑ приютсене парса е тата ҫав чӗр чунсене малтан пурӑннӑ вырӑна тавӑрса кӑларса яраҫҫӗ.
Федераци саккунӗн 18 статйин 61-мӗш пайӗпе килӗшӳллӗн палӑртнӑ вырӑнсенче тытнӑ хуҫасӑр е хуҫисем паллӑ мар йытӑсене вӑхӑтлӑх тытакан пунктсенчен ҫавнашкал чӗр чунсене ҫӗнӗ хуҫасене е чӗр чунсем валли тунӑ приютсене парса е тата тивӗҫлӗ чӗр чунсене Чӑваш Республикин муниципаллӑ пӗрлӗхӗн территорине, вӗсене тытнӑ вырӑна, Федераци саккунӗн 18 статйин 61-мӗш пайӗпе килӗшӳллӗн палӑртнӑ вырӑнсемсӗр пуҫне, тавӑрса кӑларса яраҫҫӗ.
4. Ҫак Саккунӑн 6 статйин 6-мӗш пайӗн 3-мӗш пунктӗнче кӑтартнӑ хуҫасӑр чӗр чунсене вӑхӑтлӑх тытакан пунктсенчен ҫавнашкал чӗр чунсене ҫӗнӗ хуҫасене е чӗр чунсем валли тунӑ приютсене парса е тата тивӗҫлӗ чӗр чунсене малтан хӑйсем пурӑннӑ вырӑна тавӑрса кӑларса яраҫҫӗ.
5. Ҫак Саккунӑн 6 статйин 5-мӗш пайӗн 4-мӗш пунктӗнче тата 6-мӗш пайӗн 4-мӗш пунктӗнче кӑтартнӑ хуҫасӑр чӗр чунсене вӑхӑтлӑх тытакан пунктсенчен вӑхӑтлӑх тытмалли пунктсене ҫавнашкал чӗр чунсене илсе килнӗ кунран пуҫласа календарлӑ 30 кун хушшинче асӑннӑ пунктсене килнӗ, тивӗҫлӗ чӗр чунсене ӳлӗмрен асӑрхаса тӑма парса янине ҫырса ҫирӗплетнӗ ҫӗнӗ хуҫасене парса кӑларса яраҫҫӗ.
6. Хуҫасӑр чӗр чунсене ҫак статьян 2–5-мӗш пайӗсемпе килӗшӳллӗн кӑларса ярас ӗҫе ҫак Саккунӑн 6 статйин 9-мӗш пайӗнче кӑтартнӑ мероприятисене пурнӑҫланӑ хыҫҫӑн тӑваҫҫӗ.

8 статья.	Хуҫасӑр чӗр чунсене пӑхса усрас ӗҫри экстраординарлӑ лару-тӑру
1. Хуҫасӑр чӗр чунсене пӑхса усрас ӗҫри экстраординарлӑ лару-тӑру ҫакӑн чухне пулать:
1) Чӑваш Республикин муниципаллӑ пӗрлӗх территорийӗнче хуҫасӑр чӗр чунсем тунӑ суран вилӗм патне илсе ҫитернӗ е этем сывлӑхне пысӑк сиен кӳнӗ тӗслӗхе тупса палӑртни;
2) Чӑваш Республикин муниципаллӑ пӗрлӗх территорийӗнче хуҫасӑр чӗр чунсем этем сывлӑхне (этем сывлӑхне пысӑк сиен кӳнисӗр пуҫне) тата (е) унӑн пурлӑхне сиен кӳнипе, этем сывлӑхне сиен кӳмесӗр амантнипе ҫыхӑннӑ тӗслӗхсен (малалла ҫак статьяра – хуҫасӑр чӗр чунсем сиен кӑтартнипе ҫыхӑннӑ тӗслӗхсем) шучӗ Чӑваш Республикин территорийӗнче иртнӗ ҫулта шута илнӗ ҫавнашкал тӗслӗхсен шучӗн вӑтам пӗлтерӗшӗпе танлаштарсан икӗ е ытларах хут пысӑкрах пулни.
2. Чӑваш Республикин территорийӗнче иртнӗ ҫулта шута илнӗ, хуҫасӑр чӗр чунсем сиен кӑтартнипе ҫыхӑннӑ тӗслӗхсен шучӗн вӑтам пӗлтерӗшне Чӑваш Республикин ӗҫ тӑвакан полномочиллӗ органӗ вырӑнти хӑй тытӑмлӑхӑн полномочиллӗ органӗсем ҫулсерен отчетлӑ ҫул хыҫҫӑнхи ҫулӑн кӑрлач уйӑхӗн 20-мӗшӗнчен кая юлмасӑр тӑратакан ҫавнашкал тӗслӗхсен шучӗсем ҫинчен калакан информацие тӗпе хурса палӑртать. 
Чӑваш Республикин территорийӗнче иртнӗ ҫулта шута илнӗ, хуҫасӑр чӗр чунсем сиен кӑтартнипе ҫыхӑннӑ тӗслӗхсен шучӗн вӑтам пӗлтерӗшне Чӑваш Республикин территорийӗнче шута илнӗ хуҫасӑр чӗр чунсем сиен кӑтартнипе ҫыхӑннӑ мӗн пур тӗслӗхсен суммине Чӑваш Республикин муниципаллӑ пӗрлӗхӗсен шучӗ ҫине пайласа тупаҫҫӗ.
Чӑваш Республикин территорийӗнче иртнӗ ҫулта шута илнӗ, хуҫасӑр чӗр чунсем сиен кӑтартнипе ҫыхӑннӑ тӗслӗхсен шучӗн вӑтам пӗлтерӗшӗ ҫинчен калакан информацие Чӑваш Республикин ӗҫ тӑвакан полномочиллӗ органӗ "Интернет" сетьри Чӑваш Республикин Власть органӗсен порталӗнчи официаллӑ сайтне ҫулсерен отчетлӑ ҫул хыҫҫӑнхи ҫулӑн кӑрлач уйӑхӗн 25-мӗшӗччен кая юлмасӑр вырнаҫтарать тата вырӑнти хӑй тытӑмлӑхӑн полномочиллӗ органӗсене ярса парать.
3. Чӑваш Республикин муниципаллӑ пӗрлӗхӗн территорийӗнче лару-тӑру экстраординарлӑ пулни ҫинчен вырӑнти хӑй тытӑмлӑхӑн полномочиллӗ органӗ Чӑваш Республикин ӗҫ тӑвакан полномочиллӗ органӗпе килӗшсе татӑлса ҫак статьян 1-мӗш пайӗпе пӑхса хӑварнӑ экстраординарлӑ лару-тӑрусенчен пӗр тӗслӗхӗ те пулин пулнӑ самантран пуҫласа пилӗк ӗҫ кунӗнчен кая мар хушӑра виҫӗ уйӑхлӑха йышӑну тӑвать тата ӑна, ҫак пайпа пӑхса хӑварнӑ тӗслӗхсӗр пуҫне, йышӑнӑва тунӑ кунран пуҫласа тепӗр ӗҫ кунӗнчен кая юлмасӑр "Интернет" сетьри вырӑнти хӑй тытӑмлӑхӑн полномочиллӗ органӗн официаллӑ сайтӗнче вырнаҫтарать.
Чӑваш Республикин муниципаллӑ пӗрлӗхӗн территорийӗнче экстраординарлӑ лару-тӑру пулнӑ тапхӑрта ҫак статьян 1-мӗш пайӗпе пӑхса хӑварнӑ экстраординарлӑ лару-тӑрусен тӗслӗхӗсем сиксе тухни Чӑваш Республикин муниципаллӑ пӗрлӗхӗн территорийӗнче лару-тӑру экстраординарлӑ пулни ҫинчен калакан ҫӗнӗ йышӑну тумалли сӑлтав шутланмасть.

9 статья. Чӗр чунсем валли тунӑ приютсем
1. Чӗр чунсене, ҫав шутра хуҫасӑр чӗр чунсене е хуҫисем усрама килӗшмен чӗр чунсене, пӑхса усрас тӗллевпе чӗр чунсем валли приютсем тӑваҫҫӗ.
2. Чӗр чунсем валли тунӑ приютсен ӗҫ-хӗлне йӗркелемелли йӗркене тата вӗсенче чӗр чунсене пӑхса усрамалли нормӑсене Чӑваш Республикин Министрсен Кабинечӗ Раҫҫей Федерацийӗн Правительстви ҫирӗплетнӗ чӗр чунсем валли тунӑ приютсен ӗҫ-хӗлне йӗркелемелли тата вӗсенче чӗр чунсене пӑхса усрамалли нормӑсене палӑртмалли методика кӑтартӑвӗсемпе килӗшӳллӗн палӑртать.

10 статья.	Ҫак Саккун вӑя кӗмелли йӗрке тата куҫӑм положенисем
1. Ҫак Саккун, ҫак статьян 5-мӗш пайӗсӗр пуҫне, 2025 ҫулхи пуш уйӑхӗн 1-мӗшӗнчен пуҫласа вӑя кӗрет тата 2031 ҫулхи нарӑс уйӑхӗн 28-мӗшӗччен (кӗртсе) вӑйра тӑрать.
2. Ҫак статьян 5-мӗш пайӗ ҫак Саккуна ӑна официаллӑ йӗркепе пичетлесе кӑларнӑ кунран пуҫласа вӑя кӗрет.
3. 2025 ҫулта ҫак Саккунӑн 8 статйин 2-мӗш пайӗн пӗрремӗш абзацӗпе пӑхса хӑварнӑ, Чӑваш Республикин муниципаллӑ пӗрлӗхӗсен территорийӗсенче ҫулталӑкра шута илнӗ, хуҫасӑр чӗр чунсем этем сывлӑхне (этем сывлӑхне пысӑк сиен кӳнисӗр пуҫне) тата (е) унӑн пурлӑхне сиен кӳнипе, этем сывлӑхне сиен кӳмесӗр амантнипе ҫыхӑннӑ тӗслӗхсен шучӗ ҫинчен калакан информацие вырӑнти хӑй тытӑмлӑхӑн полномочиллӗ органӗсем Чӑваш Республикин ӗҫ тӑвакан полномочиллӗ органне пуш уйӑхӗн 20-мӗшӗнчен кая юлмасӑр тӑратаҫҫӗ.
4. 2025 ҫулта ҫак Саккунӑн 8 статйин 2-мӗш пайӗн виҫҫӗмӗш абзацӗпе пӑхса хӑварнӑ, Чӑваш Республикин территорийӗнче иртнӗ ҫулта шута илнӗ, хуҫасӑр чӗр чунсем этем сывлӑхне (этем сывлӑхне пысӑк сиен кӳнисӗр пуҫне) тата (е) унӑн пурлӑхне сиен кӳнипе, этем сывлӑхне сиен кӳмесӗр амантнипе ҫыхӑннӑ тӗслӗхсен шучӗн вӑтам пӗлтерӗшӗ ҫинчен калакан информацие Чӑваш Республикин ӗҫ тӑвакан полномочиллӗ органӗ "Интернет" сетьри Чӑваш Республикин Власть органӗсен порталӗнчи официаллӑ сайта пуш уйӑхӗн 25-мӗшӗнчен кая юлмасӑр вырнаҫтарать.
5. Ҫак Саккуна пурнӑҫлама кирлӗ Чӑваш Республикин нормативлӑ право акчӗсене 2025 ҫулхи пуш уйӑхӗн 1-мӗшӗнчен кая юлмасӑр йышӑнмалла.

	Чӑваш Республикин
Пуҫлӑхӗ
	
О. Николаев

